Im 19. und 20. Johrhundert isch aber au dr modern Nationalismus und au dr Antisemitismus schderker worde. D Reaktion vom e Deil vo de Jude isch gsi, ä Schdaat für d Jude z verlange, ä Bewegig wo dr Name Zionismus übercho het, und Zionischde hai agfange Land in Paleschdina z chaufe und sich dört niiderlo. In de driissger Johr vom 20 Johrhundert isch d Lage vo de Jude in Europa brekär worde und nid wenig Jude si nach Paleschdina gflüchtet. Währed em Zweite Wältchrieg hai die Dütsche im ganze bsetzte Europa d Jude verfolgt und schliesslig in Vernichtigslager afo umbringe. Öbbe sächs Millione Jude si Opfer vo dr Schoah worde.